VaMugabe Vomira neOperation Dzikisai Mitengo kuHeroes Acre
MDC inoti hayiendi kuHeroes Acre kunonzwa VaMugabe vachituka bato ravo.
Mutungamiri wenyika, VaRobert Mugabe, neMuvhuro vakatizve nyika haisi kuzodzokera shure panyaya yeOperation Dzikisai Mitengo, kunyange hazvo kune rimwe divi hurumende yavo yave kubvumidza kuti mitengo yezvinhu zvakawanda iwedzerwe. Vachitaura kumarinda emagamba, kana kuti Heroes Acre muHarare, VaMugabe vakayambira vari kukwidza mitero yemba kuti vasiyane netsika iyoyo. Asi vemapato anopikisa havana kuenda kuHeroes Acre, vachiti havaendi kune hurongwa hwekutuka mapato anopikisa, pamwe nekuita masirogani ebato riri kutonga. Vamwe vanhu vaenda kuHeroes Acre vange vakasimudza mapepa ekupembedza mabasa aVaMugabe panyaya yeOperation Dzikisai Mitengo. VaMugabe vanoti hapana anofanira kukwidza mutengo asina kupihwa mvumo nehurumende. VaMugabe vatorawo mukana uyu kushora hurumende yeBritain vachiti inoda kutora Zimbabwe kunge ichiri pasi pehutongi hwayo. VaMugabe vatendawo basa riri kuitwa nemauto, vachiti ndiwo ari kuvatsigira kuti vavengi vasatore nyika. Gurukota rezvekuburitswa kwemashoko, Doctor Sikhanyiso Ndlovu, varamba kutaura neStudio7 nezvekukosha kwe Heroes Day. Mutauriri weMDC inotungamirwa naVaMorgan Tsvangirai, VaNelson Chamisa, vati vanokoshesa zuva remagamba asi havaende kuHeroes Acre sezvo vachitukwa naVaMugabe. Ukuwo VaArthur Mutambara vanotungamira chimwe chikwata cheMDC, vativo bato ravo rinocherechedza basa rakabatwa nemagamba asi Zanu-PF yave kurasika gwara. Dzimwe Nhau Kubva kuStudio 7...